Po stopách Atlantídy. A Mayov.
Žoldnier spája sily s odvážnou bojovníčkou Nan-taj v pátraní po jej koreňoch. Podľa všetkého siahajú až do prastarých dôb tajomnej, dávno zabudnutej ríše – Atlantídy. To by samozrejme neboli oni dvaja, aby ich strastiplná cesta nezaviedla do papule plnej smrteľne nebezpečných rizík. Cestu im nečakane skríži postava z predchádzajúcej časti.
Španielsky umelec Vicente Segrelles pokračuje vo svojej tradícii, ktorú si v predchádzajúcich desaťročiach (prvý diel vyšiel v roku 1982) obľúbili jeho fanúšikovia, respektíve sčasti i preto ich Segrelles získal: každý nový diel sa nesie v inom duchu. Ponúka odlišné vynálezy, prístroje, stroje, zvieratá a v neposlednom rade výpravu. Už sme sa dočkali snežných plání, ostrovov, veľkolepých podzemných priestorov, jazier, džunglí i cudzích planét a dnes neprišiel rad na nič iné, než na slávnu podmorskú ríšu.
Ako to v tejto sérii kompaktne chodí, scenár nie je žiadny zázrak, ale o to ani nešlo. A aby sme scenáru nekrivdili, treba priznať, že má viacero svetlých bodov (a tentoraz je prekvapivo ukecaný). Za pozornosť stojí atmosféra kombinujúca realistický prístup s naopak doslova magickými momentkami nejeden raz už až sci-fi charakteru. Segrelles servíruje vskutku výživnú dávku drakov, pyramíd, inkvizítorov, žien podozrivých z čarodejníctva upaľovaných na hranici, potôp, vesmírnych korábov a krvavých obetí.
Deviate dobrodružstvo chladnokrvného a, treba dodať, aj riadne otrlého žoldniera, sa po výtvarnej stránke nesie v rovnako uhrančivom duchu ako predchádzajúcich osem. Obdivuhodná výdrž, vlastne výkon! Segrelles je konzistentný v perfekcionizme a detailoch, ktoré sú už jeho synonymami. Vyžíva sa v nich. Užíva si ich. Pre nepozorné oko sú určené masívne záverečné bonusy. V nich ilustrátor a scenárista v jednej osobe poukazuje na kľúčové drobnosti, ktoré si niektorí čitatelia možno po prvom prečítaní ani nevšimnú. Tentokrát je dôraz kladený na hrdinovo sedlo, ktoré je plné vychytávok. Segrelles sa v bonusoch okrem toho venuje aj svojej láske k lietadlám, k ich modelom.
Ako prvých osem dielov, i tento vychádza s majestátnymi rozmermi 240×320 mm v tvrdej väzbe. Nové prostredie, do ktorého je dej zasadený, sa stará o to, že komiks nenudí. Po výtvarnej stránke je to samozrejme stále rovnako odzbrojujúco úchvatné. Azda len ženy neustále vyzerajú, akoby ich jedna mater mala. A v jednom okamihu to pôsobí ako keby sa stratila jedna strana. Žoldniera prekvapia nepriatelia, zrazu STRIH a v nasledujúcom okienku už ležia zneškodnení na zemi.
Autor poukazuje na nebezpečenstvo krajiny, v ktorej hlúpi, nevzdelaní ľudia podliehajú manipulácii zo strany psychopatov a na základe toho prenasledujú a terorizujú vzdelaných učencov a vedcov. Ale nemoralizuje. Iba to ukáže a zvyšok nech si domyslí čitateľ. Alebo aj nie.
Segrellesovi nechýba zdravý nadhľad, viď. hrdinovo horekovanie nad tým, do čoho sa to opäť raz namočil. Hoci komiks vyšiel v roku 1997, vďaka oslnivej maľbe pôsobí ešte i dnes takým atraktívnym dojmom, že mu mnohé súčasné komiksy môžu ticho závidieť.
Hodnotenie: 70 %
Žoldnéř 9: Ztracení předkové (orig.: El Mercenario 9: Los
Ascendientes Perdidos)
Autor: Vicente Segrelles
Vydavateľstvo: CREW
Rok vydania: 2023
Ilustrácie: Vicente Segrelles
Jazyk: český
Preklad: Jiří Pešek
Počet strán: 64
Väzba: šitá v tvrdých doskách
ISBN: 978–80–7679–361–3
Súvisiace linky